DA Den Europæiske Unions Tidende L 54/21

EFTA-TILSYNSMYNDIGHEDENS BESLUTNING

Nr. 226/06/KOL

af 19. juli 2006

om kortet over støtteberettigede områder og støtteniveauerne (Norge)

EFTA-TILSYNSMYNDIGHEDEN (1) HAR —

Under henvisning til aftalen om Det Europæiske Økonomiske Samarbejdsområde (2), særlig artikel 61-63 og protokol nr. 26,

Under henvisning til aftalen mellem EFTA-staterne om oprettelse af en Tilsynsmyndighed og en Domstol (3), særlig artikel 24,

Under henvisning til artikel 1, stk. 3, i del I og artikel 4, stk. 3, i del II i protokol nr. 3 til tilsyns- og domstolsaftalen,

Under henvisning til Tilsynsmyndighedens retningslinjer (4) for anvendelsen og fortolkningen af EØS-aftalens artikel 61 og 62, særlig kapitel 25.B om »Statsstøtte med regionalt sigte for 2007–2013«, og

ud fra følgende betragtninger:

I. SAGSFREMSTILLING

1. Sagsforløb

Ved brev af 12. juni 2006 fra Fornyings- og Administrationsdepartementet, som Tilsynsmyndigheden modtog og registrerede den 12. juni 2006 (ref. 377954), indgav de norske myndigheder efter artikel 1, stk. 3, i del I i protokol nr. 3 til tilsyns- og domstolsaftalen anmeldelse af det nye statsstøttekort og de nye statsstøtteniveauer i Norge, der skal gælde fra 1. januar 2007 til 31. december 2013.

2. Baggrund

Ved brev af 6. april 2006 til den norske mission ved Den Europæiske Union (ref. 369211) underrettede Tilsynsmyndigheden de norske myndigheder om, at Tilsynsmyndigheden havde vedtaget nye retningslinjer for statsstøtte med regionalt sigte for 2007-2013 i form af et nyt kapitel 25.B i statsstøtteretningslinjerne.

Tilsynsmyndigheden har i medfør af artikel 1, stk. 1, i del I i protokol nr. 3 til tilsyns- og domstolsaftalen foreslået de norske myndigheder at acceptere de passende foranstaltninger, der er nævnt i kapitel 25.B.8 i statsstøtteretningslinjerne (5).

Ved brev af 10. maj 2006 fra Norges mission ved Den Europæiske Union, som blev modtaget og registreret i Tilsynsmyndigheden den 11. maj 2006 (ref. 373737), accepterede de norske myndigheder de foreslåede passende foranstaltninger.

I det nye kapitel 25.B i statsstøtteretningslinjerne fastsættes det, at der kan ydes national investeringsstøtte til fremme af den økonomiske udvikling i visse ugunstigt stillede områder. For at EFTA-stater skal kunne yde sådan støtte, skal de have anmeldt og opnået Tilsynsmyndighedens godkendelse af et statsstøttekort.

Tyndtbefolkede regioner, der som udgangspunkt er defineret som NUTS III-regioner (6) med under 12,5 indbyggere pr. kvadratkilometer, opfylder betingelserne for at blive opført på statsstøttekortet. Der er imidlertid mulighed for en vis fleksibilitet, hvad angår definitionen af støtteberettigede områder. Dele af NUTS III-regioner vil også kunne opfylde betingelserne, hvis de har en lav befolkningstæthed, hvis det ikke resulterer i en forøgelse af den samlede befolkning i de støttede områder, og hvis disse områder støder op til de NUTS III-regioner, der opfylder befolkningstæthedskriterierne.

3. Beskrivelse af det anmeldte kort

3.1. Metodologi og dækning: geografiske enheder

I Norge svarer NUTS III-niveauet til fylker og NUTS V-niveauet til kommuner. Der findes i dag 19 fylker og 431 kommuner i Norge (7).

Norge har ni NUTS III-regioner med under 12,5 indbyggere pr. km2. Der er tale om fylkerne Finnmark, Troms, Nordland, Nord-Trøndelag, Sogn og Fjordane, Hedmark, Oppland, Telemark og Aust-Agder.

Det foreslås, at fire hele NUTS III-regioner – Finnmark, Troms, Nordland samt Sogn og Fjordane – skal være regionalstøtteberettigede.

Kun bestemte dele af de andre fem tyndtbefolkede regioner (Nord-Trøndelag, Hedmark, Oppland, Telemark og Aust-Agder) foreslås opført på statsstøttekortet.

De norske myndigheder finder, at et regionalstøttekort, der udelukkende er baseret på NUTS III-niveauet, ikke ville afspejle de faktiske forhold i Norge, hvad angår de regionale problemer, som lav befolkningstæthed, klimaforhold og økonomiske handicap rejser. De norske myndigheder har derfor på basis af fleksibilitetsreglen foreslået, at man inden for de fem tyndtbefolkede regioner ser bort fra visse dele, der ikke anses for at have behov for regionalstøtte, og i stedet medtager »NUTS III-dele«, der opfylder befolkningstætheds-kriterierne i tilstødende NUTS III-regioner med højere befolkningstæthed. Det vil sætte de norske myndigheder i stand til at udelukke »stærke« kommuner i fylker, der opfylder befolkningstæthedskriteriet, og medtage »svage« kommuner i fylker, der ellers ikke opfylder dette kriterium.

Tabel 1 nedenfor angiver de områder, som de norske myndigheder har udelukket fra de NUTS III-regioner, der opfylder kriteriet for lav befolkningstæthed.

Tabel 1

Fylke Kommune Nord-Trøndelag Stjørdal, Levanger Aust-Agder Iveland, Birkenes, Froland, Lillesand, Arendal, Grimstad Telemark Bamble, Siljan, Skien, Porsgrunn Oppland Gran, Lunner, Jevnaker, Vestre Toten, Østre Toten, Gjøvik, Lillehammer, Øyer Hedmark Elverum, Sør-Odal, Nord-Odal, Stange, Løten, Ringsaker, Hamar

De udelukkede områder har en samlet befolkning på 445 006 indbyggere.

Tabel 2 nedenfor viser, hvilke områder i fylker med over 12,5 indbyggere pr. km2 de norske myndigheder har medtaget på regionalstøttekortet på basis af fleksibilitetsreglerne.

Tabel 2

Fylke Kommune Sør-Trøndelag Tydal, Selbu, Midtre Gauldal, Holtålen, Røros, Meldal, Rennebu, Oppdal, Osen, Roan, Åfjord, Bjugn, Rissa, Agdenes, Ørland, Frøya, Hitra, Snillfjord, Hemne Møre og Romsdal Aure, Smøla, Halsa, Rindal, Surnadal, Sunndal, Tingvoll, Gjemnes, Averøy, Eide, Aukra, Sandøy, Midsund, Nesset, Rauma, Vestnes, Haram, Stordal, Stranda, Norddal, Ørsta, Volda, Herøy, Sande, Vanylven, Kristiansund, Frei Hordaland Masfjorden, Fedje, Modalen, Vaksdal, Austevoll, Samnanger, Kvam, Voss, Granvin, Ulvik, Eidfjord, Ullensvang, Odda, Jondal, Kvinnherad, Tysnes, Fitjar, Etne Rogaland Vindafjord, Utsira, Kvitsøy, Finnøy, Sauda, Suldal, Hjelmeland, Lund, Sokndal Vest-Agder Sirdal, Kvinesdal, Hægebostad, Audnedal, Åseral, Marnardal, Flekkefjord, Farsund Buskerud Nore og Uvdal, Rollag, Flesberg, Krødsherad, Sigdal, Hol, Ål, Hemsedal, Gol, Nes, Flå Østfold Rømskog, Marker, Aremark

De medtagne områder har en samlet befolkning på 374 739 indbyggere og en gennemsnitlig befolkningstæthed på 5,8 indbyggere pr. km2

Tabel 3 nedenfor angiver indbyggertallet og befolkningstætheden i alle de NUTS III-regioner/NUTS III-dele, der foreslås udvalgt som regionalstøtteberettigede.

Tabel 3

NUTS III-regioner/dele af NUTS III-regioner Indbyggertal 2005 Befolkningstæthed(/km2) Østfold (8) 5 331 6,0 Hedmark (9) 71 875 3,2 Oppland (9) 70 611 3,3 Buskerud (8) 32 291 3,1 Telemark (9) 65 680 4,7 Aust-Agder (9) 25 826 3,8 Vest-Agder (8) 31 942 6,0 Rogaland (8) 29 510 6,2 Hordaland (8) 73 630 5,9 Sogn og Fjordane (10) 107 032 5,7 Møre og Romsdal (8) 132 586 9,9 Sør-Trøndelag (8) 68 480 4,1 Nord-Trøndelag (9) 90 881 4,4 Nordland (10) 236 825 6,2 Troms (10) 152 741 5,9 Finnmark (10) 73 074 1,5 I alt 1 268 515 4,5

I alt 286 kommuner er anmeldt som regionalstøtteberettigede, med en samlet befolkning på 1 268 515 indbyggere pr. 1. januar 2005, svarende til 27,5 % af Norges befolkning.

3.2. Støttelofter

De norske myndigheder foreslår, at de maksimale støtteintensiteter skal gælde for alle områder opført på kortet.

De anmeldte støtteintensiteter er angivet i tabel 4 nedenfor.

Tabel 4

Geografisk område Generelt støtteloft (BSÆ) (11) Tillæg for mellemstore virksomheder (12) (BSÆ) Tillæg for små virksomheder (BSÆ) (13) Alle støtteberettigede områder 15 % 10 % 20 %

II. VURDERING

1. Anmeldelsesformaliteter

I kapitel 25.B.7 i statsstøtteretningslinjerne (14) fastsættes det, at »de regioner i en EFTA-stat, der er berettigede til regional investeringsstøtte i henhold til undtagelses-bestemmelserne, og de lofter over støtteintensiteten i forbindelse med initialinvesteringer, der er blevet godkendt for hver enkelt region, danner tilsammen EFTA-statens regional-støttekort«.

Udarbejdelsen af støttekortet indebærer ikke i sig selv nogen direkte støtte som omhandlet i EØS-aftalens artikel 61, stk. 1. Men godkendelsen af kortet skaber sammen med retningslinjerne for regionalstøtte rammerne for, hvilken støtte der kan ydes under regionalstøtteordningerne.

Med sin accept af de foreslåede passende foranstaltninger indvilligede den norske regering i at anmelde ét regionalstøttekort i overensstemmelse med artikel 1, stk. 3, i del I i protokol nr. 3 til tilsyns- og domstolsaftalen (15). Anmeldelsen af 12. juni 2006 (ref. 377954) udgør en fuldstændig anmeldelse. De norske myndigheder har dermed opfyldt deres forpligtelser i forbindelse med deres accept af de foreslåede passende foranstalt-ninger og med artikel 1, stk. 3, i del I i protokol nr. 3 til tilsyns- og domstolsaftalen. I overensstemmelse med kapitel 25.B.7, nr. 86, vil Tilsynsmyndigheden derfor tage stilling til anmeldelsen efter proceduren i artikel 1, stk. 3, i del I i protokol nr. 3 til tilsyns- og domstolsaftalen.

Tilsynsmyndigheden har vurderet anmeldelsen på grundlag af de kriterier, der er opstillet i kapitel 25.B.3-4 i statsstøtteretningslinjerne.

2. Anvendelse af de relevante statsstøtteregler

2.1. Metodologi og dækning

Metodologi og dækning I overensstemmelse med kapitel 25.B.3.3.2 i statsstøtteretningslinjerne har de norske myndigheder til udvælgelse af de regioner, der opfylder undtagelsesbetingelserne i EØS-aftalens artikel 61, stk. 3, litra c), foreslået en metode baseret på to geografiske enheder.

De norske myndigheder har anmeldt fylkerne Finnmark, Troms, Nordland samt Sogn og Fjordane på grundlag af kapitel 25.B.3.3.2, nr. (22), i statsstøtteretningslinjerne, hvori det fastsættes:

»Tilsynsmyndigheden finder, at de pågældende EFTA-stater vil kunne udvælge følgende regioner som modtagere af regional investeringsstøtte i henhold til undtagelsesbestemmelsen i artikel 61, stk. 3, litra c):

a) tyndtbefolkede regioner: Disse regioner består fortrinsvis af NUTS II-regioner med en befolkningstæthed på under 8 indbyggere pr. km2 eller for Norges vedkommende (…) NUTS III-regioner med en befolkningstæthed på under 12,5 indbyggere pr. km2«.

Finnmark har en befolkningstæthed på 1,5 indbyggere pr. km2 (en samlet befolkning på 73 074 indbyggere). Troms har en befolkningstæthed på 5,9 indbyggere pr. km2 (en samlet befolkning på 152 741 indbyggere). Nordland har en befolkningstæthed på 6,2 indbyggere pr. km2 (samlet befolkningstal 236 825). Sogn og Fjordane har en befolkningstæthed på 5,7 indbyggere pr. km2 (en samlet befolkning på 107 032).

Tilsynsmyndigheden finder derfor, at denne del af forslaget opfylder kriterierne i kapitel 25.B.3.3.2.

I nr. 22, a) i kapitel 25.B.3.3.2 i statsstøtteretningslinjerne hedder det videre:

»Der er imidlertid mulighed for en vis fleksibilitet ved udvælgelsen af disse regioner, dog med følgende begrænsninger:

— fleksibiliteten ved udvælgelsen af regionerne må ikke medføre en udvidelse af befolkningsdækningen

— i de dele af NUTS III-regionerne, hvor der kan udvises fleksibilitet, skal befolkningstætheden være på under 12,5 indbyggere pr. km2

— de skal være sammenhængende med NUTS III-regioner, der opfylder kriterierne med hensyn til status som tyndtbefolkede«.

Statsstøtteretningslinjerne åbner udtrykkeligt mulighed for en vis fleksibilitet ved udvælgelsen af regionalstøtteberettigede regioner, når følgende tre betingelser er opfyldt:

i) Fleksibiliteten ved udvælgelsen af regionerne må ikke medføre en udvidelse af befolkningsdækningen Tilsynsmyndigheden finder, at denne betingelse er opfyldt, eftersom de områder, der ikke er opført på kortet, men som ligger i tyndtbefolkede regioner, der som udgangspunkt opfylder betingelserne for at blive betragtet som tyndtbefolkede, har en befolkning på 445 006 indbyggere (se tabel 1 ovenfor). De områder, der er medtaget på kortet i henhold til fleksibilitetsreglerne, har et indbyggertal på 374 739, jf. tabel 2 ovenfor.

ii) I de dele af NUTS III-regionerne, hvor der kan udvises fleksibilitet, skal befolkningstætheden være på under 12,5 indbyggere pr. km2 De dele af NUTS III-regioner, der opfylder fleksibilitetsreglen i henseende til befolkningstæthed, er følgende (16): Østfold (6,0 indbyggere pr. km2), Buskerud (3,1 indbyggere pr. km2), Vest-Agder (6,0 indbyggere pr. km2), Rogaland (6,2 indbyggere pr. km2), Hordaland (5,9 indbyggere pr. km2), Møre og Romsdal (9,9 indbyggere pr. km2) og Sør-Trøndelag (4,1 indbyggere pr. km2). Tilsynsmyndigheden finder, at betingelsen om, at disse NUTS III-dele for at opfylde fleksibilitetsreglen skal have en befolkningstæthed på under 12,5 indbyggere pr. km2, er opfyldt.

iii) Disse NUTS III-dele skal være sammenhængende med NUTS III-regioner, der opfylder kriterierne med hensyn til status som tyndtbefolkede De NUTS III-dele, der opfylder fleksibilitetskriterierne (Østfold, Buskerud, Vest-Agder, Rogaland, Hordaland, Møre og Romsdal, Sør-Trøndelag), er sammenhængende med de NUTS III-regioner, der opfylder befolkningstæthedskriteriet (Hedmark, Oppland, Telemark, Aust-Agder, Sogn og Fjordane, Nord- Trøndelag, Nordland, Troms og Finnmark), således som det fremgår af det geografiske kort over områder, der foreslås udvalgt som regionalstøtteberettigede områder, som findes i bilag 1 til denne beslutning (17). Tilsynsmyndigheden finder derfor, at denne betingelse er opfyldt. Endelig overstiger den samlede befolkningsdækning på 27,5 %, som foreslås af de norske myndigheder, ikke det loft over den støtteberettigede befolkningsandel, der i kapitel 25.B.3.3.1 er sat til 29.08 % (18). Bilag 2 til denne beslutning angiver alle de kommuner, der af de norske myndigheder foreslås udvalgt som regionalstøtteberettigede.

2.2. Støttelofter

De norske myndigheder har foreslået at sætte de generelle maksimale støttelofter for alle områderne på regionalstøttekortet til 15 % i BSÆ for store virksomheder med et tillæg på 10 % for mellemstore virksomheder og et tillæg på 20 % for små virksomheder.

En sådan fremgangsmåde stemmer overens med bestemmelserne i kapitel 25.B.4.1.2 i statsstøtteretningslinjerne (19) hvor det fastsættes, at »tyndtbefolkede regioner (svarende til regioner på NUTS III-niveau eller mindre og NUTS III-regioner eller dele heraf, der deler en landegrænse med et land, der ikke er medlem af EØS eller EFTA, er dog altid berettigede til en støtteintensitet på 15 % BSÆ«.

I statsstøtteretningslinjerne fastsættes det videre (20) at» i forbindelse med støtte til små og mellemstore virksomheder kan lofterne i kapitel 25.B.4.1.2 (se nr. 37 ovenfor) hæves med 20 % BSÆ ved støtte til små virksomheder og med 10 % ved støtte til mellemstore virksomheder«.

Tilsynsmyndigheden har derfor draget den konklusion, at de maksimale støtteintensiteter for regional investeringsstøtte, som de norske myndigheder har foreslået, stemmer overens med statsstøtteretningslinjerne.

3. Beslutningens rækkevidde og kumulation af støtte

Kortet over støtteberettigede områder skal i princippet gælde fra 1. januar 2007 og indtil 31. december 2013. Det kan dog, jf. kapitel 25.B.7 i statsstøtteretningslinjerne (21), underkastes en midtvejsrevision i 2010.

Denne beslutning indskrænker ikke Tilsynsmyndighedens beføjelse til at revidere kortet i overensstemmelse med artikel 1, stk. 1, i del I i protokol nr. 3 til tilsyns- og domstolsaftalen, hvis det bliver nødvendigt før udløbet af den ovennævnte periode.

De norske myndigheders opmærksomhed henledes på, at ved anvendelsen af regionalstøtteordninger i værftsindustrien må støtteloftet på 12,5 % for artikel 61, stk. 3, litra c)-regioner ikke overskrides, jf. kapitel 24.B.3.3.6 i statsstøtteretningslinjerne (22) sammenholdt med kapitel 24.B i statsstøtteretningslinjerne.

De foreslåede støttelofter er kumulative, dvs. at lofterne er den øvre grænse for, hvad der må ydes i regional investeringsstøtte fra alle offentlige kilder til et konkret investeringsprojekt.

For at forhindre en omgåelse af de maksimale støtteintensiteter, der er fastsat i statsstøtteretningslinjerne, gælder desuden, at regional investeringsstøtte ikke må kumuleres med de minimis-støtte til de samme støtteberettigede udgifter.

Enhver regionalstøtteordning, der ikke er omfattet af en gruppefritagelse og iværksættes efter den 31. december 2006, skal anmeldes til Tilsynsmyndigheden i overensstemmelse med artikel 1, stk. 3, i del I i protokol nr. 3 til tilsyns- og domstolsaftalen.

De norske myndigheders opmærksomhed henledes endvidere på, at i overensstemmelse med kapitel 25.B.8 i statsstøtteretningslinjerne skal enhver eksisterende regionalstøtteordning, der omfatter investeringsstøtte ydet efter 31. december 2006, og som ikke er omfattet af en gruppefritagelse, ændres i det fornødne omfang og anmeldes til Tilsynsmyndigheden i overensstemmelse med artikel 1, stk. 3, i del I i protokol nr. 3 til tilsyns- og domstolsaftalen.

4. Konklusion

Det anmeldte kort over støtteberettigede områder afspejler de krav, der opstilles i statsstøtteretningslinjerne, og Tilsynsmyndigheden kan godkende kortet over støtteberettigede regioner efter EØS-aftalens artikel 61, stk. 3, litra c) —

HAR VEDTAGET FØLGENDE BESLUTNING:

Artikel 1

Tilsynsmyndigheden har besluttet at godkende det forslag til et kort over støtteberettigede områder og maksimale støtteintensiteter i Norge, som den fik anmeldt ved brev af 12. juni 2006. Bilag 1 til denne beslutning, der indeholder regionalstøttekortet for Norge for årene 2007-2013, udgør en integrerende del af kapitel 25.B i statsstøtteretningslinjerne. Bilag 2 til denne beslutning angiver alle de kommuner, der er regionalstøtteberettigede.

Artikel 2

Medmindre andet gælder i henhold til artikel 1, stk. 1, i del I i protokol nr. 3 til tilsyns- og domstolsaftalen, skal kortet over områder, hvor der må ydes regional investeringsstøtte, gælde fra 1. januar 2007 og indtil 31. december 2013.

Artikel 3

Denne beslutning er rettet til Kongeriget Norge.

Artikel 4

Den engelske udgave er den eneste autentiske.

Udfærdiget i Bruxelles, den 19. juli 2006. På EFTA-Tilsynsmyndighedens vegne Bjørn T. GRYDELAND Formand Kristján Andri STEFÁNSSON Medlem af kollegiet

(1) Herefter benævnt »Tilsynsmyndigheden«.

(2) Herefter benævnt »EØS-aftalen«.

(3) Herefter benævnt »tilsyns- og domstolsaftalen«.

(4) Retningslinjer for anvendelse og fortolkning af EØS-aftalens artikel 61 og 62 og artikel 1 i protokol nr. 3 til tilsyns- og domstolsaftalen, vedtaget og udstedt af EFTA-Tilsynsmyndigheden den 19.1.1994, offentliggjort i EFT L 231 af 3.9.1994, EØS-tillæg nr. 32 af 3.9.1994 og senest ændret den 9.4.2006. Disse retningslinjer benævnes i det følgende »statsstøtteretningslinjerne«. De kan findes på http://www.eftasurv.int/fieldsofwork/fieldstateaid/guidelines/

(5) Punkt 92.

(6) Som defineret i »Statistical regions in the EFTA-countries and in the candidate countries«, udsendt i 2001 af Europa-Kommissionen og De Europæiske Fællesskabers Statistiske Kontor.

(7) De nedenstående befolkningsdata er tallene pr. 1.1.2005.

(8) Dele af NUTS III-regioner, der foreslås udvalgt som regionalstøtteberettigede på basis af fleksibilitetsreglerne (se tabel 2 ovenfor).

(9)

(°) Tyndtbefolkede regioner, der ikke anmeldes som regionalstøtteberettigede i deres helhed. Tallene refererer til de anmeldte dele.

(10)

(') Tyndtbefolkede fylker, der anmeldes som regionalstøtteberettigede i deres helhed.

(11) Bruttosubventionsækvivalent.

(12) Bilag 1 til Kommissionens forordning (EF) nr. 364/2004 af 25.2.2004 om ændring af forordning (EF) nr. 70/2001 (EUT L 63 af 28.2.2004, s. 22), inkorporeret i EØS-aftalens bilag XV, nr. 1f), ved Det Blandede EØS-Udvalgs afgørelse nr. 131/2004 af 24.9.2004 (EUT L 64 af 10.3.2005, s. 67, og EØS-tillæg nr. 12, s. 42), eller enhver anden efterfølgende forordning.

(13) Se fodnote 7.

(14) Nr. 81.

(15) Nr. 85.

(16) Se tabel 3 ovenfor.

(17) Kommunerne Aremark, Rømskog og Marker (som ligger i NUTS III-regionen Østfold) hænger ganske vist ikke helt sammen med resten af kortet over støtteberettigede områder, men er medtaget, fordi afstanden mellem disse kommuner og NUTS III-regionen Hedmark udgør under 10 km, og fordi de har en meget lav befolkningstæthed (gennemsnitligt 6 indbyggere pr. km2). Det samlede indbyggertal i disse kommuner ligger på 5 331.

(18) Punkt 21.

(19) Punkt 37.

(20) Punkt 38.

(21) Punkt 89.

(22) Punkt 26c.

BILAG I Regional støttekort for Norge 2007-2013 Befolkningsdækning: 27,5 %